钦定古今图书集成/明伦汇编/官常典/第752卷 > 蔡道宪 林国俊 周二南 冯一第 唐德
## 钦定古今图书集成/明伦汇编/官常典/第752卷 > 蔡道宪 林国俊 周二南 冯一第 唐德

明　谢如珂

按《明外史忠义传》：“道宪字元白，晋江人。崇祯十年进
士，授大理推官。父艰，服阕，起官。长沙地多盗，察豪民
通盗者，把其罪而任之。盗方劫富家分财，收者已至，
召富家还所失物，皆愕不知所自。恶少年闭户谋为
盗，启户捕卒已坐其门，争散去。吉王府宗人恣为奸
利，道宪先治而后启王。王召责之，抗声曰：‘今四海鼎
沸，寇盗日滋。王不爱民，一旦挺而走险，能独与此曹
保富贵乎’？”王悟，谢遣之，奸人为敛手。十六年五月晦，
张献忠陷武昌，长沙大震。承天巡抚王扬基率所部千人自岳州奔长沙。道宪请还驻岳州。曰：“岳与长沙，
唇齿也。并力守岳，则长沙可保，而衡、永亦无虞。”扬基
曰：“岳非我属也。”道宪曰：“弃北守南，犹不失为楚地。若
南北俱弃，所属地安在？”扬、基语塞，乃赴岳州。及贼入
蒲圻，即遁去。湖广巡抚王聚奎远驻袁州，惮贼不敢
进。道宪亦请移岳。聚奎不得已，至岳数日，即徙长沙。
道宪曰：“贼去岳远，可缮城以守。彼犯岳，犹惮长沙援，
若弃岳，长沙安能独全？”聚奎不从。贼果以八月陷岳
州，直犯长沙。先是，巡按御史刘熙祚委道宪募兵，得
壮丁五千，训练之，皆可用。至是亲将之，与总兵官尹
先民等扼罗塘河。聚奎闻贼逼，惧甚，令道宪等撤兵
还城。道宪曰：“去长沙六十里，有险可栅以守，毋使贼
逾此。”又不从。及贼傅城，聚奎诡出战，遽率所部遁。惠
王以避难寓长沙，与吉王谋出奔。会偏沅巡抚李干
德、总兵官孔希贵自岳州溃至，遂与熙祚奉二王走
衡州。时知府堵引锡入觐未返，通判周二南往摄攸
县事。城中文武无几，士民尽窜，道宪犹勒兵拒守。贼
绕城呼曰：“军中久知蔡推官名，速降，毋自苦！”道宪命
守卒射之，多毙。贼怒，攻益力。越三日，先民出战，败还。
贼夺门入，先民降，道宪被执。贼啖以官，嚼齿大骂。释
其缚，延之上坐，骂如故。贼使先民说，道宪益怒，奋起
捽击。贼以道宪爱民，谓曰：“汝不降，将尽杀百姓。”道宪
大哭曰：“愿速杀我，毋害我民！”贼知终不可夺，磔之，气
垂绝，犹作忿恨声。贼问：“何恨？”曰：“恨不杀先民耳！”其心
血直溅贼面，贼为昏仆者久之。健卒林国俊等九人，
随道宪不去，贼亦令说道宪降。国俊曰：“吾主畏死去
矣，不至今日。”贼曰：“尔主不降，尔辈亦不得活。”国俊曰：
“我辈若畏死亦去矣，不至今日。”贼并杀之。四卒奋然
曰：“愿埋主尸后死。”贼许之，乃解衣裹道宪骸，瘗之南
郊醴陵坡，遂自刎。道宪死时年二十九。后赠太仆少
卿，谥忠烈。堵引锡为道宪，建祠醴陵坡上。《二》南字汝
为，云南人。由选贡生为长沙通判，尽职业，与道宪深
相得。道宪之死，二南力请于上官，获恤。久之，擢岳州
知府，士民固留，乃以新秩还长沙。后亦死王事，祀于
道宪祠。邑中举人冯一第，走相乡将乞师他方，贼帅
系其母与兄以招之，一第乃归，就缚。贼将斩之，一老
僧伏地哭请免，贼乃去其两手，置营中，一夕死，母兄
获免，附祀“道宪祠。”贼陷东安，举人唐德明仰药死。犯
耒阳，诸生谢如珂拒战死。